Document ID: 32000R2107

Κανονισμός (ΕΚ) αριθ. 2107/2000 της Επιτροπής
της 4ης Οκτωβρίου 2000
για την παρέκκλιση, όσον αφορά τη μέγιστη περιεκτικότητα σε υγρασία ορισμένων σιτηρών που προσφέρονται στην παρέμβαση κατά τη διάρκεια της περιόδου εμπορίας 2000/01, από τον κανονισμό (ΕΚ) αριθ. 824/2000 περί των διαδικασίων ανάληψης σιτηρών από τους οργανισμούς παρέμβασης, καθώς και των αναλυτικών μεθόδων για τον καθορισμό της ποιότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1799/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 5,
Εκτιμώντας τα ακόλουθα:
(1) Ο κανονισμός (ΕΚ) αριθ. 824/2000 της Επιτροπής, της 19ης Απριλίου 2000, περί των διαδικασιών ανάληψης σιτηρών από τους οργανισμούς παρέμβασης, καθώς και των αναλυτικών μεθόδων για τον καθορισμό της ποιότητας(3), έχει καθορίσει σε 14,5 % τη μέγιστη περιεκτικότητα σε υγρασία των σιτηρών, καθώς και την κλίμακα μειώσεως της τιμής παρέμβασης για τα σιτηρά με περιεκτικότητα σε υγρασία ανώτερη από 14 %.
(2) Η συγκομιδή 2000 ορισμένων σιτηρών επηρεάστηκε σε ορισμένες περιοχές από ιδιαίτερες κλιματικές συνθήκες, που είχαν σαν αποτέλεσμα συγκομιδή με ποσοστό υγρασίας ανώτερο από το κανονικό, που υπερβαίνει τη μέγιστη περιεκτικότητα που απαιτείται σε περίπτωση προσφοράς στην παρέμβαση.
(3) Από την προαναφερθείσα κατάσταση είναι δυνατόν να προκληθούν δυσανάλογες μειώσεις της τιμής αγοράς, και συνεπώς πρέπει να επιτραπεί στα σχετικά κράτη μέλη να παρεκκλίνουν από την απαίτηση για το ποσοστό υγρασίας όσον αφορά τον μαλακό σίτο, την κριθή και τη σίκαλη, διευρύνοντας συγχρόνως την κλίμακα μειώσεων.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά περέκκλιση από το άρθρο 2 παράγραφος 2 του κανονισμού (ΕΚ) αριθ. 824/2000, επιτρέπεται στα κράτη μέλη να καθορίσουν σε 15 % τη μέγιστη περιεκτικότητα σε υγρασία για το μαλακό σίτο, την κριθή και τη σίκαλη που προσφέρονται στην παρέμβαση κατά τη διάρκεια της περιόδου εμπορίας 2000/01. Στην περίπτωση αυτή εφαρμόζονται οι μειώσεις που αναφέρονται στο παράρτημα.
2. Τα κράτη μέλη που αποφασίζουν να εφαρμόσουν την παρέκκλιση που προβλέπεται στην παράγραφο 1 πληροφορούν σχετικά την Επιτροπή πριν από την 1η Νοεμβρίου 2000.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Νοεμβρίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Οκτωβρίου 2000.

Labels: 3
17
15